Document ID: 32012R0630

KOMMISSIONENS FORORDNING (EU) Nr. 630/2012
af 12. juli 2012
om ændring af forordning (EF) nr. 692/2008, med hensyn til krav til typegodkendelse af motorkøretøjer, der kører på hydrogen og blandinger af hydrogen og naturgas med hensyn til emissioner og optagelse af specifikke oplysninger vedrørende køretøjer udstyret med et elektrisk effektdrev i oplysningsskema til brug ved EF-typegodkendelse
(EØS-relevant tekst)
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EF) nr. 715/2007 af 20. juni 2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer om køretøjer (1), særlig artikel 5, stk. 3, litra a), f) og i), og
ud fra følgende betragtninger:
(1)
I Kommissionens meddelelse til Europa-Parlamentet, Rådet og Det Europæiske Økonomiske og Sociale Udvalg - En europæisk strategi for rene og energieffektive køretøjer (2) anerkendes det, at der findes en lang række teknologier (elektricitet, hydrogen, biomethan og flydende biobrændsler), der må forventes at bidrage væsentligt til opfyldelsen af prioriteterne i Europa 2020-strategien om at udvikle en økonomi baseret på viden og innovation (intelligent vækst) og fremme en mere ressourceeffektiv, grønnere og mere konkurrencedygtig økonomi (bæredygtig vækst).
(2)
Forbrændingsmotoren vil sandsynligvis fortsat være den dominerende motortype i vejkøretøjer på kort og mellemlang sigt. Derfor vil man lettere kunne sikre en glidende overgang fra forbrændingsmotorer til andre former for fremdriftsteknologier baseret på elektricitet (elektriske batterier, brændselsceller) ved at tilpasse forbrændingsmotorer til rene brændstoffer som f.eks. hydrogen (H2) eller blandinger af hydrogen og naturgas (H2NG).
(3)
På grund af usikkerheden om den fremtidige emissionsrelaterede teknologi og sandsynligheden for, at nye teknologier vil udgøre en stadig større del af markedet, er det nødvendigt at tilpasse den europæiske lovgivning om typegodkendelse til de pågældende teknologier.
(4)
Kommissionens forordning (EF) nr. 692/2008 af 18. juli 2008 om gennemførelse og ændring af Europa-Parlamentets og Rådets forordning (EF) nr. 715/2007 om typegodkendelse af motorkøretøjer med hensyn til emissioner fra lette personbiler og lette erhvervskøretøjer (Euro 5 og Euro 6) og om adgang til reparations- og vedligeholdelsesinformationer om køretøjer (3) omfatter på nuværende tidspunkt ikke brændstofferne H2 og H2NG. Det er derfor hensigtsmæssigt at udvide den typegodkendelsesprocedure, som er fastlagt i forordningen, til at omfatte disse brændstoffer.
(5)
I forordning (EF) nr. 79/2009 af 14. januar 2009 om typegodkendelse af brintdrevne motorkøretøjer og om ændring af direktiv 2007/46/EF (4) er der fastsat sikkerhedsmæssige krav til typegodkendelse af motorkøretøjer med hensyn til hydrogen som drivmiddel. Imidlertid skal miljøbeskyttelsen også sikres, idet nitrogenoxidemissioner fra hydrogen anvendt som brændstof i forbrændingsmotorer kan have en indvirkning på miljøet.
(6)
H2NG-blandinger frigør en vis mængde forurenende stoffer i atmosfæren, primært carbonhydrider, carbonmonoxider, nitrogenoxider og partikelmasse; det er nødvendigt at bekæmpe disse emissioner.
(7)
De forskellige formler og parametre til bestemmelse af emissionsprøvningernes resultater bør tilpasses den specifikke H2 og H2NG, der anvendes i forbrændingsmotorer, idet disse formler og parametre er stærkt afhængige af den anvendte brændstoftype og dens karakteristika.
(8)
De dokumenter, som fabrikanten indsender til de nationale godkendelsesmyndigheder, bør ajourføres for at inkorporere relevante oplysninger vedrørende H2, H2NG og elektriske køretøjer.
(9)
Forordning (EF) nr. 692/2008 bør derfor ændres i overensstemmelse hermed.
(10)
Foranstaltningerne i dette direktiv er i overensstemmelse med udtalelse fra Det Tekniske Udvalg for Motorkøretøjer -
VEDTAGET DENNE FORORDNING:
Artikel 1
I forordning (EF) nr. 692/2008 foretages følgende ændringer:
1.
I artikel 2 foretages følgende ændringer:
a)
Stk. 16 affattes således:
»16. »Hybridt elkøretøj (hybrid electric vehicle - HEV)«: et køretøj, der til den mekaniske fremdrift bruger energi fra begge nedenstående kilder af lagret energi/kraft på køretøjet, herunder køretøjer, som trækker energi fra et brændstof, der forbruges, udelukkende med henblik på genopladning af den elektriske energi-/kraftlagringsenhed:
a)et brændstof, der forbrugesb)batteri, kondensator, svinghjul/generator eller andre elektriske energi/kraftlagringsenheder
b)
Der indsættes følgendes punkter:
»33. »Elektrisk drivlinje«: et system bestående af en eller flere anordninger til oplagring af elektrisk energi, en eller flere elektriske kraftkonditioneringsanordninger og en eller flere elektriske maskiner, som omdanner oplagret elektrisk energi til mekanisk energi, der overføres til hjulene til fremdrift af køretøjet.
34. »Rent elektrisk køretøj«: et køretøj, som udelukkende drives af en elektrisk drivlinje.
35. »H2NG-blandingsbrændstofkøretøj (flex fuel vehicle)«: et blandingsbrændstofkøretøj, der kan køre på forskellige blandinger af hydrogen og NG/biomethan.
36. »Køretøj til hydrogenbrændselscelle«: et køretøj, der drives af en brændselscelle, der konverterer kemisk energi fra hydrogen til elektrisk energi til fremdrift af køretøjet«.
2.
Bilagene ændres som anført i bilaget til denne forordning.
Artikel 2
Denne forordning træder i kraft på tyvendedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. juli 2012.

Labels: 7
8
3
20